b'\n_START_ARTICLE_\nMoai\n_START_PARAGRAPH_\nMoait ovat P\xc3\xa4\xc3\xa4si\xc3\xa4issaarella (Rapa Nui) sijaitsevia kivipatsaita. Patsaat ovat monoliitteja, eli yhdest\xc3\xa4 osasta veistettyj\xc3\xa4. Ne voivat painaa yli 20 tonnia ja ovat yli kuusi metri\xc3\xa4 pitki\xc3\xa4, ja ovat siten megaliitteja. P\xc3\xa4\xc3\xa4si\xc3\xa4issaarella on t\xc3\xa4m\xc3\xa4nhetkisen laskennan mukaan 887 monoliittista kivip\xc3\xa4\xc3\xa4t\xc3\xa4._NEWLINE_Nykyk\xc3\xa4sityksen mukaan patsaat teki saaret asuttanut polynesialainen v\xc3\xa4est\xc3\xb6, sill\xc3\xa4 samantyyppisi\xc3\xa4 patsaita on l\xc3\xb6ydetty my\xc3\xb6s muualta Polynesiasta. Patsaat liittyiv\xc3\xa4t saaren uskontoon, jonka mukaan p\xc3\xa4\xc3\xa4llik\xc3\xb6t olivat v\xc3\xa4litt\xc3\xa4ji\xc3\xa4 jumalien ja ihmisten v\xc3\xa4lill\xc3\xa4. T\xc3\xa4ll\xc3\xb6in patsaat esitt\xc3\xa4v\xc3\xa4t joko viel\xc3\xa4 el\xc3\xa4neit\xc3\xa4 p\xc3\xa4\xc3\xa4llik\xc3\xb6it\xc3\xa4 tai n\xc3\xa4iden esi-isi\xc3\xa4.\n_START_SECTION_\nMyytti patsaiden takana\n_START_PARAGRAPH_\nSaaren ikivanhan legendan mukaan Hotu Matu -niminen p\xc3\xa4\xc3\xa4llikk\xc3\xb6 l\xc3\xa4hti aikojen alussa etsim\xc3\xa4\xc3\xa4n uutta kotia, ja p\xc3\xa4\xc3\xa4tyi P\xc3\xa4\xc3\xa4si\xc3\xa4issaarelle. P\xc3\xa4\xc3\xa4llik\xc3\xb6n kuoltua saari jaettiin h\xc3\xa4nen kuuden poikansa kesken ja my\xc3\xb6hemmin edelleen n\xc3\xa4iden j\xc3\xa4lkel\xc3\xa4isten kesken. Saaren asukkaat ovat voineet uskoa, ett\xc3\xa4 patsaat saavat p\xc3\xa4\xc3\xa4llik\xc3\xb6iden manan, el\xc3\xa4m\xc3\xa4nvoiman, joka olisi hyv\xc3\xa4ksi koko saarelle, tuoden sateita ja viljavaa satoa. T\xc3\xa4m\xc3\xa4 yksitt\xc3\xa4inen uskomus on kuitenkin vain osa monimutkaista myyttist\xc3\xa4 uskontoa, joka on saattanut muuttua aikojen kuluessa.\n_START_SECTION_\nVeist\xc3\xa4minen\n_START_PARAGRAPH_\nYhden kymmenen tonnia painavan moai-patsaan teko saattoi vied\xc3\xa4 er\xc3\xa4\xc3\xa4n tutkimuksen mukaan noin 16 p\xc3\xa4iv\xc3\xa4\xc3\xa4, mutta ehk\xc3\xa4 jopa yli kuukauden 54 miehelt\xc3\xa4._NEWLINE_Noin 95 prosenttia kaikista 887 tunnetusta moaista tehtiin kiveksi iskostuneesta vulkaanisesta tuhkasta Rano Rarakun kraatterilla, jossa on edelleen 394 moaita n\xc3\xa4kyvill\xc3\xa4. Rano Rarakun kaivokset n\xc3\xa4ytt\xc3\xa4v\xc3\xa4t olevan \xc3\xa4kki\xc3\xa4 hyl\xc3\xa4ttyj\xc3\xa4, sill\xc3\xa4 kallioissa on viel\xc3\xa4 puoliksi kaiverrettuja patsaita. Monia patsaita on l\xc3\xa4helt\xc3\xa4 kaivosta. Ilmeisesti ne ovat kaatuneet kuljetuksen aikana._NEWLINE_P\xc3\xa4\xc3\xa4si\xc3\xa4issaarten kivialustat ja patsaat ovat tyypillist\xc3\xa4 it\xc3\xa4polynesialaista perinnett\xc3\xa4, tosin omaan suuntaansa kehittynytt\xc3\xa4. Pitcairnsaarten kiviset jalustat maraet olivat temppelien pohjia toisin kuin P\xc3\xa4\xc3\xa4si\xc3\xa4issaaren ahut, jotka olivat patsaiden alustoja. Pitcairnilla ja muuallakin tehtiin my\xc3\xb6s punaisesta tulivuoren kuonasta patsaita, kuten P\xc3\xa4\xc3\xa4si\xc3\xa4issaarenkin jotkut patsaat ovat punaista kuonaa. Marquesassaarella veistettiin suuria patsaita punaisesta kuonasta ja tuffista hieman samaan tapaan kuin P\xc3\xa4\xc3\xa4si\xc3\xa4issaarella.\n_START_SECTION_\nKoko\n_START_PARAGRAPH_\nYleens\xc3\xa4 suuri patsas painoi kymmenen tonnia, mutta Paro-niminen 11-metrinen patsas painaa 75 tonnia. Paron punaisesta kivest\xc3\xa4 tehty p\xc3\xa4\xc3\xa4hine, pukao, painaa 12 tonnia. Er\xc3\xa4s nyttemmin pystytetty Paroa lyhempi patsas painaa 87 tonnia. Rano Rarakun louhoksessa on keskener\xc3\xa4isi\xc3\xa4, viel\xc3\xa4 suurempia patsaita, joista yksi painaa 270 tonnia.\n_START_SECTION_\nRakenne\n_START_PARAGRAPH_\nMonet suuret patsaat lep\xc3\xa4\xc3\xa4v\xc3\xa4t kivijalustojen, ahujen p\xc3\xa4\xc3\xa4ll\xc3\xa4._NEWLINE_Vaikka patsaat muistetaan usein vain kivip\xc3\xa4in\xc3\xa4, moailla on p\xc3\xa4\xc3\xa4n lis\xc3\xa4ksi my\xc3\xb6s typistetty yl\xc3\xa4vartalo. Noin joka viidennell\xc3\xa4 seremoniapaikoille siirretyist\xc3\xa4 patsaista oli punaisesta kivest\xc3\xa4 tehty silinteri (pukau) p\xc3\xa4\xc3\xa4ns\xc3\xa4 p\xc3\xa4\xc3\xa4ll\xc3\xa4. Pukau esitt\xc3\xa4\xc3\xa4 luultavasti pappisp\xc3\xa4\xc3\xa4llik\xc3\xb6n p\xc3\xa4\xc3\xa4hinett\xc3\xa4. N\xc3\xa4m\xc3\xa4 kivet louhittiin kaikki samassa kaivoksessa, joka tunnetaan nimell\xc3\xa4 Puna Pau. 95 prosenttia patsaista on melko helposti veistett\xc3\xa4v\xc3\xa4\xc3\xa4 Rano Rarakun kraatterin tuffia, joka on kivettynytt\xc3\xa4 tuliper\xc3\xa4ist\xc3\xa4 tuhkaa. Tuffi on melko pehme\xc3\xa4t\xc3\xa4 s\xc3\xa4\xc3\xa4n kovettaman kuoren sis\xc3\xa4ll\xc3\xa4._NEWLINE_Viime vuosina kaatuneita patsaita on l\xc3\xb6ydetty koskemattomina kasvot maata p\xc3\xa4in. Niist\xc3\xa4 havaittiin, ett\xc3\xa4 patsaiden syviss\xc3\xa4 silm\xc3\xa4kuopissa on alun perin ollut korallista tehdyt silm\xc3\xa4t. My\xc3\xb6hemmin joihinkin patsaisiin on restauroitu uudet silm\xc3\xa4t. Silmill\xc3\xa4 lienee ollut maaginen merkitys, koska niit\xc3\xa4 on turmeltu kaadetuista patsaista.\n_START_SECTION_\nTeorioita patsaiden siirt\xc3\xa4misest\xc3\xa4\n_START_PARAGRAPH_\nPatsaiden siirto paikoilleen on vaatinut kymmeni\xc3\xa4 tai satoja ihmisi\xc3\xa4, ja niiden kuljetustavasta on kehitelty aikojen kuluessa monia teorioita. Karkeasti ottaen teoriat voidaan jakaa niihin, joissa patsaita siirrettiin vaakasuorassa, ja toisiin, joiden mukaan patsaat olivat pystyss\xc3\xa4 jo kuljetettaessa. L\xc3\xa4hes kaikki v\xc3\xa4itetyt patsaan kuljetustavat vaativat k\xc3\xb6ysien k\xc3\xa4ytt\xc3\xb6\xc3\xa4. Jotkin kuljetustavat vaativat alustoja, toiset eiv\xc3\xa4t._NEWLINE_Thor Heyerdahl v\xc3\xa4itti vuonna 1955 suuren m\xc3\xa4\xc3\xa4r\xc3\xa4n ihmisi\xc3\xa4 vet\xc3\xa4neen moaita per\xc3\xa4ss\xc3\xa4\xc3\xa4n niin, ett\xc3\xa4 moai oli pelk\xc3\xa4n puunrungon p\xc3\xa4\xc3\xa4ll\xc3\xa4. T\xc3\xa4m\xc3\xa4 olisi vaatinut hyvin paljon vet\xc3\xa4ji\xc3\xa4. Er\xc3\xa4\xc3\xa4n k\xc3\xa4sityksen mukaan kitkaa pienent\xc3\xa4m\xc3\xa4\xc3\xa4n olisi k\xc3\xa4ytetty teloja, kuten Loven tekem\xc3\xa4ss\xc3\xa4 kokeessa, jossa Moai asennettiin rekeen rullien p\xc3\xa4\xc3\xa4lle._NEWLINE_Kalifornian yliopiston arkeologi Jo Anne Van Tilburgin mukaan patsaat saatettiin kuljettaa paikoilleen my\xc3\xb6s banaanilla voideltujen puisten telojen varassa. H\xc3\xa4n on tehnyt asiasta onnistuneen kokeen. Van Tilburgin ajatuksen mukaan patsaiden kuljetukseen lienee k\xc3\xa4ytetty kanoottitikkaita. Kanoottitikkaissa oli metrin v\xc3\xa4lein olevia puolamaisia poikkipuita, joista muodostuvaa katkonaista pintaa pitkin esinett\xc3\xa4 kuljettiin. Jyrk\xc3\xa4ss\xc3\xa4 m\xc3\xa4ess\xc3\xa4 puolat saatettiin yhdist\xc3\xa4\xc3\xa4 kahdella toisiinsa kuin k\xc3\xb6ysitikkaiksi tai asentaa ne kahden pitkitt\xc3\xa4isuuntaisen raiteen p\xc3\xa4\xc3\xa4lle, jotta saataisin tasainen kuljetustie. Poikkipuut eiv\xc3\xa4t py\xc3\xb6rineet, ja kuljettava raskas kanootti, tukki tai kivi vedettiin niit\xc3\xa4 pitkin. _NEWLINE_Jo Anne Van Tilburgin kokeessa 50-70 ihmist\xc3\xa4 veti keskikokoista 12 tonnin patsasta 15 kilometri\xc3\xa4, kun tehtiin ty\xc3\xb6t\xc3\xa4 viisi tuntia p\xc3\xa4iv\xc3\xa4ss\xc3\xa4. 500 ihmist\xc3\xa4 olisi voinut vet\xc3\xa4\xc3\xa4 Paron-tyyppist\xc3\xa4 suurinta patsasta tikkaita pitkin. Patsaat saatiin pystyyn luultavasti k\xc3\xa4ytt\xc3\xa4m\xc3\xa4ll\xc3\xa4 apuna tukevaa kiviramppia, k\xc3\xb6ysi\xc3\xa4 ja tukkeja. Tukeilla nostettiin ensin patsasta v\xc3\xa4h\xc3\xa4n pystyyn, jolloin kivi\xc3\xa4 saatettiin latoa patsaan koholla olevan yl\xc3\xa4osan alle. T\xc3\xa4t\xc3\xa4 toistettiin, kunnes patsas oli pystyss\xc3\xa4. Pystyyn noston loppuvaihe oli vaarallisin. Patsaan pystytt\xc3\xa4neen yhteis\xc3\xb6n koko saattoi olla noin 400 henke\xc3\xa4._NEWLINE_Terry Huntin, Carl Lipon ja Sergio Rapun tekemien kokeiden mukaan patsaat kuljetettiin k\xc3\xb6ysien avulla pystyss\xc3\xa4 D:n muotoisen pohjan varassa siirt\xc3\xa4en eteenp\xc3\xa4in ensin patsaan oikeaa, sitten vasenta puolta. T\xc3\xa4m\xc3\xa4 olisi n\xc3\xa4ytt\xc3\xa4nyt patsaiden k\xc3\xa4velemiselt\xc3\xa4, ja t\xc3\xa4ll\xc3\xb6in saarelaisten perim\xc3\xa4tieto patsaiden kulkemisesta paikoilleen k\xc3\xa4vellen olisi totta. T\xc3\xa4ll\xc3\xb6in puurullia tai muita alustoja ei olisi tarvittu._NEWLINE_Mulloyn mukaan moaita olisi keinuteltu niiden p\xc3\xa4\xc3\xa4ll\xc3\xa4 olevien, kahdesta puunrungosta tehdyn V:n muotoisien, melkein vaakasuorassa olevien "jalkojen" varassa._NEWLINE_Pavelin mukaan moai olisi kulkenut alaosastaan py\xc3\xb6rien pystyasennossa ilman alustoja, mutta tehdyss\xc3\xa4 kokeessa t\xc3\xa4m\xc3\xa4 kuljetustapa hioi pois patsaan jalustaa._NEWLINE_Melko uuden teorian mukaan patsaat on "k\xc3\xa4velytetty" paikalleen keinuttelemalla niit\xc3\xa4 puolelta toiselle ja siirt\xc3\xa4m\xc3\xa4ll\xc3\xa4 ilmassa olevaa puolta eteenp\xc3\xa4in, jolloin ne olisivat liikkuneet eteenp\xc3\xa4in.\n_START_SECTION_\nHylk\xc3\xa4\xc3\xa4minen\n_START_PARAGRAPH_\nNykyk\xc3\xa4sityksen mukaan patsaat hyl\xc3\xa4ttiin, koska saarta johtaneen pappiseliitin valta romahti n\xc3\xa4l\xc3\xa4nh\xc3\xa4d\xc3\xa4n takia. Tapahtuman yksityiskohtia ei ole pystytty t\xc3\xa4ysin selvitt\xc3\xa4m\xc3\xa4\xc3\xa4n, mutta tutkimusten mukaan patsaiden veist\xc3\xa4misen p\xc3\xa4\xc3\xa4tytty\xc3\xa4 saaren asukkaat kaatoivat itse l\xc3\xa4hes kaikki paikoilleen siirretyt patsaat. 1800-luvun puoliv\xc3\xa4liin menness\xc3\xa4 kaikki kaivoksen ulkopuolella olevat ja suurin osa kaivoksessa olevista patsaista oli kaadettu. Nyky\xc3\xa4\xc3\xa4n noin 50 seremoniapaikoilla olevaa patsasta on nostettu uudelleen pystyyn.'